CELEX: 32022R0462
Language: sl
Date: 2022-03-16 00:00:00
Title: Izvedbena uredba Komisije (EU) 2022/462 z dne 16. marca 2022 o odobritvi prehodnega obdobja za uporabo zaščitene geografske označbe „Λουκάνικο Πιτσιλιάς“ (Loukaniko Pitsilias) (ZGO)

23.3.2022   
               
               
                  SL
               
               
                  Uradni list Evropske unije
               
               
                  L 94/1
               
            
         IZVEDBENA UREDBA KOMISIJE (EU) 2022/462
         z dne 16. marca 2022
         o odobritvi prehodnega obdobja za uporabo zaščitene geografske označbe „Λουκάνικο Πιτσιλιάς“ (Loukaniko Pitsilias) (ZGO)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 15(1) Uredbe,
         ob upoštevanju naslednjega:
         
                     (1)
                  
                  
                     Ciprski organi so Komisiji z dopisom z dne 15. septembra 2017 predlagali, da se družbi „Γρηγορίου Β.Ε. Λτδ“ (Grigoriou B.E. Ltd), ki je med nacionalnim postopkom ugovora dokazala, da je več kot pet let zakonito tržila proizvod z enakim imenom, kot je registrirano ime, odobri prehodno obdobje za uporabo imena „Λουκάνικο Πιτσιλιάς“ (Loukaniko Pitsilias). Ciprski organi so poudarili, da je navedena družba članica ciprskega združenja za mesnine (Cyprus Meat Products Association), ki je na nacionalni ravni vložilo dopusten ugovor zoper zahtevek za registracijo imena „Λουκάνικο Πιτσιλιάς“ (Loukaniko Pitsilias), ki ga je pristojni organ zavrnil. Glede na to, da zadevna družba izpolnjuje pogoje iz člena 15(1) Uredbe (EU) št. 1151/2012, so ciprski organi Evropski komisiji predlagali, naj ji odobri prehodno obdobje.
                  
               
                     (2)
                  
                  
                     Komisija je z Izvedbeno uredbo Komisije (EU)2021/154 (2) v register zaščitenih označb porekla in zaščitenih geografskih označb vpisala ime „Λουκάνικο Πιτσιλιάς“ (Loukaniko Pitsilias) (ZGO), ne da bi družbi „Γρηγορίου Β.Ε. Λτδ“ (Grigoriou B.E. Ltd) odobrila prehodno obdobje iz člena 15(1), kot so predlagali ciprski organi. Izvedbena uredba (EU) 2021/154 je začela veljati 2. marca 2021.
                  
               
                     (3)
                  
                  
                     Ciprski organi so z dopisom z dne 1. marca 2021 Komisijo opozorili na predlog za odobritev prehodnega obdobja, vključen v dopis z dne 15. septembra 2017.
                  
               
                     (4)
                  
                  
                     Komisija je odgovorila z dopisom z dne 4. maja 2021, v katerem je ciprske organe pozvala, naj pojasnijo in utemeljijo trajanje zahtevanega prehodnega obdobja.
                  
               
                     (5)
                  
                  
                     Ciprski organi so v dopisu z dne 28. septembra 2021 navedli, da menijo, da je petletno prehodno obdobje ustrezno. Družba „Γρηγορίου Β.Ε. Λτδ“ (Grigoriou B.E. Ltd) je proizvod z enakim imenom, kot je ime, registrirano z Izvedbeno uredbo (EU) 2021/154, zakonito neprekinjeno tržila več kot 10 let pred registracijo zaščitene geografske označbe. Odobritev predlaganega prehodnega obdobja bi družbi omogočila, da svoj poslovni cikel prestrukturira in ga prilagodi novemu stanju.
                  
               
                     (6)
                  
                  
                     Glede na informacije ciprskih organov zadevna družba ne upošteva specifikacije proizvoda in bi ob uporabi zadevne označbe kršila člen 13(1) Uredbe (EU) št. 1151/2012.
                  
               
                     (7)
                  
                  
                     Družba „Γρηγορίου Β.Ε. Λτδ“ (Grigoriou B.E. Ltd) je torej izpolnjevala pogoje iz člena 15(1) Uredbe (EU) št. 1151/2012 za odobritev prehodnega obdobja za nadaljnjo uporabo označbe za proizvod, pod katero je bil tržen. Zato bi bilo treba odobriti prehodno obdobje petih let, v katerem bi lahko družba „Γρηγορίου Β.Ε. Λτδ“ (Grigoriou B.E. Ltd) uporabljala zaščiteno ime „Λουκάνικο Πιτσιλιάς“ (Loukaniko Pitsilias).
                  
               
                     (8)
                  
                  
                     Ker je ime zaščiteno od 2. marca 2021, datuma začetka veljavnosti Izvedbene uredbe (EU) 2021/154 o vpisu imena „Λουκάνικο Πιτσιλιάς“ (Loukaniko Pitsilias) (ZGO), bi bilo treba dovoljenje za uporabo zaščitenega imena retroaktivno uporabljati do istega datuma.
                  
               
                     (9)
                  
                  
                     Ukrepi iz te uredbe so v skladu z mnenjem Odbora za politiko kakovosti kmetijskih proizvodov –
                  
               SPREJELA NASLEDNJO UREDBO:
         
            Člen 1
            Družbi „Γρηγορίου Β.Ε. Λτδ“ (Grigoriou B.E. Ltd) se dovoli uporaba registriranega imena „Λουκάνικο Πιτσιλιάς“ (Loukaniko Pitsilias) za prehodno obdobje, ki traja do 1. marca 2026. To prehodno obdobje se uporablja retroaktivno od 2. marca 2021.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Bruslju, 16. marca 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 343, 14.12.2012, str. 1.
         
            (2)  Izvedbena uredba Komisije (EU) 2021/154 z dne 3. februarja 2021 o vpisu imena v register zaščitenih označb porekla in zaščitenih geografskih označb „Λουκάνικο Πιτσιλιάς“ (Loukaniko Pitsilias) (ZGO) (UL L 46, 10.2.2021, str. 4).